Likumprojekts

**Grozījumi Krimināllikumā**

Izdarīt Krimināllikumā (Latvijas Republikas Saeimas un Ministru Kabineta Ziņotājs, 1998, 15.nr.; 2000, 12., 13.nr.; 2001, 15.nr.; 2002, 11., 16., 22., 23.nr.; 2003, 10., 15.nr.; 2004, 2., 3., 4., 6., 11., 12., 13.nr.; 2005, 2., 11., 12., 13., 20., 21.nr.; 2006, 1., 7., 22.nr.; 2007, 3., 15.nr.; 2008, 3., 24.nr.; 2009, 13., 15., 21.nr.; Latvijas Vēstnesis, 2009, 193.nr.; 2010, 178., 199.nr.; 2011, 99., 117., 148., 199.nr.; 2012, 202., 61.nr.) šādus grozījumus:

1. 48.pantā:

aizstāt pirmās daļas 6.punktā vārdu "piecpadsmit" ar vārdu "sešpadsmit";

papildināt 15.punktu pēc vārda "piedraudējumu" ar vārdiem "vai noziedzīgs nodarījums pret tikumību un dzimumneaizskaramību".

2. Izteikt 159.pantu šādā redakcijā:

"**159.pants. Seksuāla vardarbība**

(1) Par fizisku darbību, kas vērsta uz savas dzimumtieksmes apmierinā­šanu bez vaginālas, anālas vai orālas penetrācijas personas ķermenī, ja tā izdarīta bez cietušā piekrišanas vai izmantojot cietušā bezpalīdzības stāvokli, –

soda ar brīvības atņemšanu uz laiku līdz astoņiem gadiem un ar probācijas uzraudzību uz laiku līdz trim gadiem.

(2) Par dzimumaktu vai līdzīgu seksuālu aktu, kas ietver vaginālu, anālu vai orālu penetrāciju citas personas ķermenī, ja tāda darbība izdarīta bez cietušā piekrišanas vai izmantojot cietušā bezpalīdzības stāvokli, –

soda ar brīvības atņemšanu uz laiku no diviem līdz desmit gadiem un ar probācijas uzraudzību uz laiku līdz trim gadiem.

(3) Par šā panta pirmajā vai otrajā daļā paredzēto noziedzīgo nodarījumu, ja to izdarījusi personu grupa vai ja tas izdarīts ar nepilngadīgo, –

soda ar brīvības atņemšanu uz laiku no trim līdz piecpadsmit gadiem un ar probācijas uzraudzību uz laiku līdz trim gadiem.

(4) Par šā panta pirmajā vai otrajā daļā paredzēto noziedzīgo nodarījumu, ja tas izraisījis smagas sekas vai ja tas izdarīts ar personu, kura nav sasniegusi sešpadsmit gadu vecumu, –

soda ar mūža ieslodzījumu vai ar brīvības atņemšanu uz laiku no pieciem līdz divdesmit gadiem un ar probācijas uzraudzību uz laiku līdz trim gadiem."

3. Izslēgt 160.pantu.

4. Izteikt 161. un 162.pantu šādā redakcijā:

"**161.pants. Iesaistīšanās seksuālās darbībās ar personu, kura nav sasniegusi sešpadsmit gadu vecumu**

Par dzimumakta vai līdzīga seksuāla akta izdarīšanu, kas ietver vaginālu, anālu vai orālu penetrāciju citas personas ķermenī, vai fiziskas darbības izdarīšanu, kas vērsta uz savas dzimumtieksmes apmierināšanu bez vaginālas, anālas vai orālas penetrācijas personas ķermenī, ar personu, kura nav sasniegusi sešpadsmit gadu vecumu, ja to izdarījusi pilngadīga persona, –

soda ar brīvības atņemšanu uz laiku līdz pieciem gadiem vai ar īslaicīgu brīvības atņemšanu, vai ar piespiedu darbu, vai ar naudas sodu un ar probācijas uzraudzību uz laiku līdz trim gadiem vai bez tās.

**162.pants. Pavešana netiklībā**

(1) Par sešpadsmit gadu vecumu nesasniegušas vai bezpalīdzības stāvoklī esošas personas pavešanu netiklībā, tas ir, par tādas darbības izdarīšanu, kas saistīta ar cietušā atkailināšanu vai dzimumorgānu atkailināšanu cietušā klātbūtnē, vai seksuālu darbību veikšanu ar trešo personu cietušā klātbūtnē, vai pornogrāfiska rakstura materiālu vai priekšnesumu demonstrēšanu cietušajam, vai cietušā pamudināšanu iesaistīties seksuālās darbībās vai tikties ar mērķi izdarīt seksuālas darbības vai stāties dzimumattiecībās, vai citādu darbību bez fiziska kontakta, kas vērsta uz dzimuminstinktu izraisīšanu vai savas dzimumtieksmes apmierināšanu, ja tas izdarīts bez cietušā piekrišanas vai ja to izdarījusi pilngadīga persona, –

soda ar brīvības atņemšanu uz laiku līdz trim gadiem vai ar īslaicīgu brīvības atņemšanu, vai ar piespiedu darbu, vai ar naudas sodu un ar probācijas uzraudzību uz laiku līdz trim gadiem.

(2) Par šā panta pirmajā daļā paredzēto noziedzīgo nodarījumu, ja tas izraisījis smagas sekas, –

soda ar brīvības atņemšanu uz laiku līdz pieciem gadiem vai ar īslaicīgu brīvības atņemšanu, vai ar piespiedu darbu, vai ar naudas sodu un ar probācijas uzraudzību uz laiku līdz trim gadiem."

5. Izslēgt 162.1pantu.

6. 164.pantā:

papildināt trešās daļas dispozīciju pēc vārda "prostitūcijai" ar vārdiem "vai par nepilngadīgā prostitūcijas izmantošanu";

izteikt ceturtās daļas dispozīciju šādā redakcijā:

"(4) Par sešpadsmit gadu vecumu nesasniegušas personas pamudināšanu vai piespiešanu nodarboties ar prostitūciju vai par šādas personas prostitūcijas izmantošanu –".

7. 165.pantā:

aizstāt otrās daļas dispozīcijā vārdus "nepilngadīgām personām" ar vārdiem "nepilngadīgu personu";

aizstāt trešās daļas dispozīcijā vārdus "mazgadīgām personām" ar vārdiem "personu, kura nav sasniegusi sešpadsmit gadu vecumu".

8. Izteikt 166.pantu šādā redakcijā:

"**166.pants. Pornogrāfiska priekšnesuma demonstrēšanas, intīma rakstura izklaides ierobežošanas un pornogrāfiska rakstura materiāla aprites noteikumu pārkāpšana**

(1) Par pornogrāfiska priekšnesuma demonstrēšanas vai citu intīma rakstura izklaides ierobežošanas noteikumu pārkāpšanu vai par pornogrāfiska rakstura materiāla aprites noteikumu pārkāpšanu, ja ar to radīts būtisks kaitējums, –

soda ar brīvības atņemšanu uz laiku līdz vienam gadam vai ar īslaicīgu brīvības atņemšanu, vai ar piespiedu darbu, vai ar naudas sodu.

(2) Par tāda pornogrāfiska priekšnesuma apmeklēšanu vai demonstrēšanu vai par tādu pornogrāfiska rakstura materiāla apriti, kas satur bērnu pornogrāfiju, cilvēka seksuālas darbības ar dzīvnieku, nekrofiliju vai dzimumtieksmes apmierināšanu vardarbīgā veidā, –

soda ar brīvības atņemšanu uz laiku līdz trim gadiem vai ar īslaicīgu brīvības atņemšanu, vai ar piespiedu darbu, vai ar naudas sodu, konfiscējot mantu vai bez mantas konfiskācijas, un ar probācijas uzraudzību uz laiku līdz trim gadiem.

(3) Par nepilngadīgā pamudināšanu, iesaistīšanu, izmantošanu vai piespiešanu piedalīties pornogrāfiskā priekšnesumā vai pornogrāfiska rakstura materiāla izgatavošanā –

soda ar brīvības atņemšanu uz laiku līdz sešiem gadiem, konfiscējot mantu vai bez mantas konfiskācijas, un ar probācijas uzraudzību uz laiku līdz trim gadiem.

(4) Par sešpadsmit gadu vecumu nesasniegušas personas pamudināšanu, iesaistīšanu, izmantošanu vai piespiešanu piedalīties pornogrā­fiskā priekšnesumā vai pornogrāfiska rakstura materiāla izgatavošanā –

soda ar brīvības atņemšanu uz laiku no trim līdz divpadsmit gadiem, konfiscējot mantu vai bez mantas konfiskācijas, un ar probācijas uzraudzību uz laiku līdz trim gadiem.

(5) Par šā panta trešajā vai ceturtajā daļā paredzētajām darbībām, ja tās izdarījusi organizēta grupa vai tās izdarītas, lietojot vardarbību, –

soda ar brīvības atņemšanu uz laiku no pieciem līdz piecpadsmit gadiem, konfiscējot mantu vai bez mantas konfiskācijas, un ar probācijas uzraudzību uz laiku līdz trim gadiem."

9. 231.pantā:

izteikt pirmo daļu šādā redakcijā:

"(1) Par rupju sabiedriskā miera traucēšanu, kas izpaužas acīmredzamā necieņā pret sabiedrību vai bezkaunībā, ignorējot vispārpieņemtās uzvedības normas un traucējot cilvēku mieru, iestāžu vai uzņēmumu (uzņēmējsabiedrību), vai organizāciju darbu, vai par tādas uz savas dzimumtieksmes apmierināšanu vērstas darbības izdarīšanu, kas saistīta ar savu dzimumorgānu atkailināšanu publiskā vietā (huligānisms), –

soda ar brīvības atņemšanu uz laiku līdz diviem gadiem vai ar īslaicīgu brīvības atņemšanu, vai ar piespiedu darbu, vai ar naudas sodu un ar probācijas uzraudzību uz laiku līdz trim gadiem vai bez tās.";

papildināt otrās daļas sankciju pēc vārdiem "trim gadiem" ar vārdiem "un ar probācijas uzraudzību uz laiku līdz trim gadiem vai bez tās".

10. Papildināt informatīvo atsauci uz Eiropas Savienības direktīvām ar 16.punktu šādā redakcijā:

"16) Eiropas Parlamenta un Padomes 2011.gada 13.decembra direktīvas 2011/93/ES par seksuālas vardarbības pret bērniem, bērnu seksuālas izmantošanas un bērnu pornogrāfijas apkarošanu, un ar kuru aizstāj Padomes Pamatlēmumu 2004/68/TI."

Likums stājas spēkā 2013.gada 18.decembrī.

Tieslietu ministrs

Jānis Bordāns